

**DAUGAVPILS VALSTSPILSĒTAS PAŠVALDĪBAS**

K. Valdemāra iela 1, Daugavpils, LV-5401, tālr. 65404344, 65404399, 65404321

e-pasts: info@daugavpils.lv www.daugavpils.lv

#### 2023.gada 14.septembra Nolikums Nr.8

(prot. Nr.20, 24.§)

APSTIPRINĀTI

ar Daugavpils valstspilsētas

pašvaldības domes

2023.gada 14.septembra

lēmumu Nr.598

**Daugavpils valstspilsētas Jauniešu domes**

**NOLIKUMS**

**I. Vispārīgie jautājumi**

1. Daugavpils valstspilsētas Jauniešu dome (turpmāk – Jauniešu dome) ir Daugavpils valstspilsētas jauniešu izveidota institūcija, kas darbojas Daugavpils valstspilsētas pašvaldības iestādes (turpmāk – Pašvaldība) “Jaunatnes lietu un sporta pārvaldes” pārraudzībā (turpmāk –Pārvalde).

2. Jauniešu domes nolikums nosaka Jauniešu domes struktūru, darbības mērķus, uzdevumus, darba kārtību, tiesības, pienākumus un atbildību.

3. Jauniešu dome darbojas saskaņā ar Pašvaldību likumu, Jaunatnes likumu, Jaunatnes politikas pamatnostādnēm, Pārvaldes nolikumu, šo nolikumu un citiem spēkā esošajiem normatīvajiem aktiem.

4. Jauniešu domes lēmumiem un izstrādātajiem priekšlikumiem ir konsultatīvs raksturs un tie tiek iesniegti Pārvaldē.

**II. Darbības mērķis un uzdevumi**

5. Jauniešu domes mērķis ir nodrošināt Daugavpils valstspilsētas jaunatnes interešu pārstāvniecību un vajadzību aizstāvību, kā arī sekmēt pašvaldības jauniešu sadarbību, pieredzes apmaiņu un iniciatīvas darbā ar jaunatni, veicināt jauniešu personīgo izaugsmi un pilntiesīgu līdzdalību sociālajā, politiskajā un kultūras jomā - vietējā, reģionālā, valsts un starptautiskā mērogā.

6. Jauniešu domes uzdevumi:

6.1. izzināt, pētīt un analizēt jauniešu intereses un vajadzības Daugavpils pilsētā;

6.2. izteikt priekšlikumus pašvaldības jauniešu dzīves kvalitātes uzlabošanai, kas ir saistīti ar jauniešu interesēm un vajadzību īstenošanu Daugavpils pilsētā, iesniedzot tos Pārvaldē.

6.3. veicināt sadarbību ar Pašvaldību, kā arī būt starpnieka lomā starp jauniešiem Daugavpils pilsētā un Pašvaldību dažādu ar jauniešiem saistītu jautājumu risināšanā;

6.4. informēt Daugavpils pilsētas jauniešus par viņiem piedāvātajām iespējām līdzdarboties sabiedriskās un kultūras dzīves aktivitātēs;

6.5. nodrošināt jauniešu iespējas īstenot fiziskās aktivitātes, veicinot jauniešu veselīgu dzīvesveidu un lietderīgu brīvā laika izmantošanu;

6.6. aktīvi līdzdarboties Daugavpils pilsētas organizētajās aktivitātēs, kā arī pašiem organizēt pasākumus, kas orientēti uz jauniešu mērķauditoriju;

6.7. veicināt sadarbību ar citu pašvaldību izveidotām jauniešu domēm un organizācijām;

6.8. piedalīties projektu izstrādē un realizācijā, kas saistīti ar jauniešiem aktuāliem jautājumiem;

6.9. pārstāvēt jauniešu viedokli un veicināt sadarbību ar dažādām institūcijām vietējā, reģionālā, valsts un starptautiskā mērogā.

**III. Jauniešu domes struktūra**

7. Jauniešu domes sastāvā darbojas Daugavpils pilsētas aktīvie jaunieši vecumā no 13 līdz 25 gadiem, kuri rakstiski Pārvaldei ir izteikuši vēlmi darboties Jauniešu domē, ir gatavi darboties jauniešu un Daugavpils pilsētās interesēs, pilnveidot sevi un uzlabot jauniešu dzīves kvalitāti Daugavpils pilsētā (turpmāk - dalībnieki).

8. Lai nodrošinātu sekmīgu Jauniešu domes darbību, mācību gada sākumā septembrī Jauniešu dome no sava vidus ievēlē ne mazāk kā 7 (septiņi) valdes locekļus:

8.1. vadītāju;

8.2. vadītāja vietnieku;

8.3. administratīvo funkciju un komunikācijas ekspertu;

8.4. sporta, jaunatnes un veselības jautājumu ekspertu;

8.5. kultūras jautājumu ekspertu;

8.6. izglītības jautājumu ekspertu;

8.7. attīstības un sadarbības jautājumu ekspertu;

9.Viena un tā pati persona nevar būt ievēlēta par valdes locekli vienā un tajā pašā amatā ilgāk kā divas reizes pēc kārtas.

10. Jauniešu domes valdi uz vienu gadu apstiprina katra kalendārā gada septembra beigās.

11. Jauniešu domes valdes locekļu pirms termiņa var ierosināt atsaukt Jauniešu domes vadītājs un Pārvalde gadījumos, ja valdes loceklis regulāri atsakās vai nepilda uzdotos pienākumus, nerīkojas saskaņā ar Jauniešu domes nolikumu, tiek konstatēti valdes locekļa vispārpieņemtās uzvedības normu pārkāpumi un uzticēto pienākumu sistemātiska nepildīšana vai pats valdes loceklis izsaka vēlēšanos izstāties no Jauniešu domes valdes.

12. Jauniešu domes vadītāju vai valdes sastāvu no amata pirms termiņa var atsaukt Pārvalde gadījumos, ja tās darbības vai bezdarbības rezultātā netiek nodrošināta Jauniešu domes mērķu un uzdevumu izpilde.

13. Jauniešu dome saskaņā ar tās darbības mērķiem var veidot dažādas jauniešu darba grupas, iesaistot brīvprātīgos jauniešus no jaunatnes organizācijām un jauniešu iniciatīvu grupām un citām institūcijām un apvienībām. Darba grupu vada Jauniešu domes deleģēts valdes loceklis.

**IV. Jauniešu domes darbības reglaments**

14. Jauniešu domes vadītājs:

14.1. vada Jauniešu domes darbu;

14.2. saskaņojot ar Pārvaldi, sasauc Jauniešu domes kārtējās un ārkārtas sēdes, nosakot sēdes norises laiku, vietu un sēdes darba kārtību;

14.3. atklāj, vada un slēdz sēdi;

14.4. ierosina jautājumu nobalsošanu sēdē;

14.5. nodod sēdes vadīšanu par atsevišķu jautājumu risināšanu vadītāja vietniekam;

14.6. pārstāv Jauniešu domes viedokli Pašvaldībā un citās institūcijās.

14.7. prombūtnes laikā norīko savus pienākumus veikt Jauniešu domes vadītāja vietniekam.

15. Jauniešu domes vadītāja vietnieks:

15.1. pilda Jauniešu domes vadītāja pienākumus viņa prombūtnes laikā.

16. Administratīvo funkciju un komunikācijas eksperts:

16.1. veido dizainu informatīvajām afišām, plakātiem un citiem informatīvajiem stendiem;

16.2. koordinē informācijas apriti Jauniešu domes dalībnieku vidū, masu informācijas līdzekļos, pašvaldībā, sadarbībā ar jauniešu organizācijām un skolu pārstāvjiem;

16.3. sagatavo preses realizēs un ziņojumus presei;

16.4. veido un popularizē Jauniešu domes tēlu;

16.5. atbild par informācijas un plakātu izvietošanu pirms pasākumiem;

16.6. aktualizē informāciju sociālajos tīklos un regulāri informē Latvijas jaunatnes politikas portālus.

16.7. cieši sadarbojos ar Pārvaldes preses sekretāru.

17. Sporta, jaunatnes un veselības jautājumu eksperts:

17.1. atbild par projektiem, kas saistīti ar sportu;

17.2. pārzin sporta iespējas un vajadzības Daugavpils pilsētā;

17.3. sadarbojas ar pārstāvjiem no citām organizācijām;

17.4. pārstāv Jauniešu domi citu organizāciju rīkotajos sporta pasākumos, kā arī nepieciešamības gadījumā veido komandu;

17.5. sadarbojas ar Daugavpils pilsētas sporta organizatoriem, veic sporta pasākumu organizēšanai.

18. Kultūras jautājumu eksperts:

18.1. savas kompetences ietvaros organizē kultūras pasākumus Daugavpils pilsētā;

18.2. organizē ikgadējos Jauniešu domes pasākumus;

18.3. sadarbojas ar kultūras institūcijām/organizācijām;

18.4. pārstāv Jauniešu domi citu organizāciju rīkotajos kultūras pasākumos;

18.5. veic ziedojumu piesaisti kultūras pasākumu organizēšanai.

19. Izglītības jautājumu eksperts:

19.1. organizē Jauniešu domes dalībnieku izglītojošas aktivitātes (apmācības, seminārus, izbraukuma sēdes, pieredzes apmaiņas pasākumus un utt.);

19.2. sadarbojas ar skolēnu pašpārvaldēm;

19.3. veic aptaujas skolās un risina problēmjautājumus;

20. Attīstības un sadarbības jautājumu eksperts:

20.1. organizē iepazīšanās, komandas veidošanas un citus neformālus pasākumus Jauniešu domes dalībniekiem;

20.2. uztur Jauniešu domes dalībnieku sarakstu;

20.3. koordinē jauniešu aktivitātes;

20.4. iesaistās starptautiskās jaunatnes struktūrās, tīklos un projektos jaunatnes politikas jomā.

**V. Jauniešu domes sēžu darba kārtība**

21. Jauniešu domes sēdes ir kārtējās un ārkārtas.

22. Jauniešu domes kārtējās sēdes notiek vismaz 1 reizi mēnesī.

23. Jauniešu domes ārkārtas sēdi sasauc, ja to ierosina vismaz 5 (pieci) valdes locekļi vai tās vadītājs, un par to tiek izziņots pārējiem Jauniešu domes dalībniekiem vismaz 3 (trīs) dienas pirms ārkārtas sēdes.

24. Jauniešu domes sēdēs jāpiedalās vismaz pusei no valdes locekļiem, tai skaitā Jauniešu domes vadītājam un/vai vadītāja vietniekam. Ja kāds no valdes locekļiem nevar ierasties uz sēdi, tad viņam tas jāpaziņo (vismaz 1 dienu pirms kārtējās sēdes) vadītājam.

25. Ja sēdes darba kārtībā iekļautos jautājumus nevar izskatīt kvoruma trūkuma dēļ, Jauniešu domes vadītājs slēdz sēdi un nosaka atkārtotas sēdes norises vietu un laiku.

26. Jauniešu domes darbā nepieciešamības gadījumā var pieaicināt personas, kuras nav Jauniešu domes dalībnieki.

27. Katram Jauniešu domes dalībniekam ir tiesības sēdē izteikties par katru apspriežamo jautājumu.

28. Jauniešu dome ir tiesīga pieņemt lēmumus, ja sanāksmē piedalās vismaz puse no valdes locekļiem. Lēmumus pieņem ar balsu vairākumu. Vienāda balsu skaita gadījumā izšķirošā balss ir Jauniešu domes vadītājam.

29. Jauniešu domes lēmumiem un izstrādātajiem priekšlikumiem ir konsultatīvs raksturs un tie tiek iesniegti Pārvaldē.

30. Jauniešu domes sēdes vadītājam ir pienākums nodrošināt Jauniešu domes sēdes kārtību. Ja Jauniešu domes sēdes kārtība atkārtoti netiek ievērota, sēdes vadītājam ir tiesības izraidīt kārtības traucētāju no sēdes norises telpas.

31. Jauniešu domes sēdēs pieņemtie lēmumi ir publiski pieejami. Informācijas pieejamību nodrošina Administratīvo funkciju un komunikāciju eksperts.

**VI.** **Jauniešu domes tiesības, pienākumi un atbildība**

32. Jauniešu domes tiesības:

32.1. savas kompetences ietvaros iesniegt priekšlikumus Pārvaldei;

32.2. piedalīties ar jaunatnes lietām saistīto aktivitāšu plānošanā Daugavpils pilsētas pašvaldībā;

32.3. izteikt Jauniešu domes viedokli, pieņemt lēmumus, kā arī publiskot informāciju par Jauniešu domes darbu masu informācijas līdzekļos;

32.4. saņemt no Pārvaldes nepieciešamo informāciju par Jauniešu domes kompetencē esošajiem jautājumiem;

32.5. savas kompetences ietvaros izteikt priekšlikumus par pašvaldības budžeta līdzekļu sadali, nosakot prioritātes ar jauniešiem saistītās jomās;

32.6. ievērojot Pārvaldes ierosinājumus, izstrādāt ar jauniešu interesēm un vajadzībām saistītus lēmumu projektus.

33. Jauniešu domes valdes locekļu pienākumi:

33.1. apmeklēt Jauniešu domes sēdes;

33.2. piedalīties Jauniešu domes organizētajos pasākumos;

33.3. piesaistīt jaunus interesentus, aktīvistus, dalībniekus;

33.4. pildīt, komunikācijas eksperta, sadraudzības un saliedēšanās, kultūras, izglītības un sporta un veselības ekspertu uzdotos uzdevumus;

33.5. Jauniešu domes vadītāja vietniekam ne retāk kā reizi 3 (trīs) dienās pārbaudīt kopīgo Jauniešu domes e-pastu, izlasīt un atbildēt uz saņemtajiem ar Jauniešu domes darbību saistītiem e-pasta sūtījumiem;

33.6. katram Jauniešu domes valdes loceklim ne retāk kā reizi 3 (trīs) dienās pārbaudīt www.facebook.com Jauniešu domes privāto grupu, izlasīt un atbildēt uz jautājumiem.

34. Jauniešu domes pienākumi:

34.1. regulāri informēt izglītības iestāžu izglītojamos, skolēnu pašpārvaldes par Jauniešu domes darbību, pieņemtajiem lēmumiem un to izpildi;

34.2. atskaitīties Pārvaldei par Jauniešu domes darbu, pieņemtajiem lēmumiem un to izpildi;

34.3. popularizēt Jauniešu domes tēlu.

35. Jauniešu dome ir atbildīga:

35.1. par viņiem uzticēto, šajā nolikumā noteikto pienākumu godprātīgu izpildi;

35.2. par informācijas konfidencialitātes ievērošanu;

35.3. par Fizisko personu datu aizsardzības likuma normu ievērošanu.

36. Jauniešu dome atskaitās par savu darbu, pieņemtajiem lēmumiem un to izpildi Pārvaldei vismaz 1 (vienu) reizi 6 (sešos) mēnešos.

**VII. Jauniešu domes finansējums, darbības nodrošinājums**

37. Finansējums var tikt piesaistīts, Jauniešu domei piedaloties projektu konkursos vai piesaistot ziedotāju līdzekļus, tos uzskaitot un izlietojot paredzētajiem mērķiem, atbilstoši spēkā esošajiem normatīvajiem aktiem.

**VIII. Jauniešu domes likvidēšana, nolikuma grozījumu pieņemšana**

38. Jauniešu domes likvidāciju, izmaiņas tās sastāvā vai šī nolikuma grozījumus var ierosināt Jauniešu domes vadītājs, vai vismaz 5 (pieci) Jauniešu domes valdes locekļi, vai Pārvalde.

Daugavpils valstspilsētas pašvaldības

domes priekšsēdētājs A. Elksniņš